KIRJALLINEN KYSYMYS E-3582/01 esittäjä(t): Ulla Sandbæk (EDD) komissiolle. MTBE-lisäaine.



Virallinen lehti nro 172 E , 18/07/2002 s. 0092 - 0093



KIRJALLINEN KYSYMYS E-3582/01 esittäjä(t): Ulla Sandbæk (EDD) komissiolle (8. tammikuuta 2002) Aihe: MTBE-lisäaine Voiko komissio selvittää, miten pitkälle se on edistynyt MTBE:n (bensiinin lisäaineen) aiheuttamien riskien vähentämisstrategian laatimisessa? Mikä on strategian sisältö ja aikooko komissio kieltää MBTE:n käyttämisen bensiinin lisäaineena? Margot Wallströmin komission puolesta antama vastaus (1. maaliskuuta 2002) Tert-butyylimetyylieetteri (MTBE) on suurina määrinä tuotettu kemikaali, jota käytetään pääasiassa bensiinin lisäaineena. Ainetta käytetään myös kemian- ja lääketeollisuudessa ja laboratorioissa. Olemassa olevien aineiden vaarojen arvioinnista ja valvonnasta 23. maaliskuuta 1993 annetun neuvoston asetuksen (ETY) N:o 793/93(1) perusteella MTBE lisättiin ihmiselle ja ympäristölle aiheutuvien riskien arvioimisen osalta ensisijaisten kemikaalien luetteloon (vrt. komission asetus (EY) N:o 143/97(2)). Marraskuun 7. päivänä 2001 annetulla komission suosituksella 2001/838/EY(3) vahvistettiin yhteisön tasolla MTBE:n riskinarvioinnin tulokset ja riskien vähentämisen toimintasuunnitelmat. Pääasiallisiksi haitoiksi todettiin seuraavat: - ylläpitotoimista ja autojen korjaamisesta aiheutuvasta altistuksesta toistuvina annoksina voi seurata haitallisia ihovaikutuksia - maanalaisten varastosäiliöiden vuodoista ja varastosäiliöiden ylitäytöstä aiheutuvan altistuksen seurauksena juomaveteen voi tulla maku- ja hajuhaittoja. Suositeltavia toimenpiteitä ovat: - työntekijöille: sen tutkiminen, miten voidaan parantaa autojen ja polttoainepumppujen polttoainesuodattimen sijoituspaikan suunnittelua, jotta samalla helpotettaisiin ylläpito- ja korjaustyötä ja pyrittäisiin mahdollisimman pieneen ihon altistumiseen bensiinille - ympäristön kautta altistuville ihmisille: pohjaveden suojeluun tähtäävien toimenpiteiden katsotaan osaltaan ehkäisevän juomaveden kontaminoitumista - ympäristölle: suositellaan, että tarvittaessa toteutetaan seurantaohjelmia, jotta MTBE:n mahdollisesti aiheuttama pohjaveden kontaminaatio voidaan havaita varhaisessa vaiheessa. Edelleen suositellaan, että parasta käyttökelpoista tekniikkaa sovelletaan laajassa mittakaavassa huoltoasemien jakelulaitteiden ja maanalaisten bensiinisäiliöiden rakentamisessa ja käytössä. Jäsenvaltioiden olisi harkittava tässä asiassa pakottavia vaatimuksia erityisesti kaikille huoltoasemille, jotka sijaitsevat pohjavettä muodostavilla alueilla. Lisäksi suositellaan, että Euroopan standardointikomitea (CEN) kehittäisi Euroopan tason yhdenmukaistettuja standardeja varastosäiliöiden rakentamista ja käyttöä varten. Paikat, jotka sijaitsevat kriittisillä alueilla ja joilla on mahdollisesti aikaisemmin tapahtunut päästöjä, olisi tutkittava ja tarvittaessa ennallistettava. Edelleen olisi edistettävä näitä ohjelmia ja niiden tuloksia koskevien tietojen vaihtoa. Suositellaan myös, että maanpäällisten varastosäiliöiden MTBE-pitoisten vesitysvesien päästöjä rajoitettaisiin tehtaille myönnettävillä luvilla(4) tai kansallisilla määräyksillä. Luvanmyöntämismenettelyn (sekä mahdollisten kansallisten määräysten vahvistamisen) helpottamiseksi näitä kysymyksiä käsitellään parasta käyttökelpoista tekniikkaa (BAT) koskevissa ohjeissa(5). Suositellaan, että jäsenvaltiot seuraavat huolellisesti tätä asiaa koskevan parhaan käyttökelpoisen tekniikan soveltamista ja ilmoittavat komissiolle kaikesta mahdollisesta kyseistä tekniikkaa koskevasta tärkeästä kehityksestä osana sitä koskevaa tietojenvaihtoa. Olemassa olevien tieteellisten ja muiden tietojen perusteella ei ole olemassa riittävästi perusteita MTBE:n kieltämiselle. (1) EYVL L 84, 5.4.1993. (2) EYVL L 25, 28.1.1997. (3) EYVL L 319, 4.12.2001. (4) Ympäristön pilaantumisen ehkäisemisen ja vähentämisen yhtenäistämiseksi annetun neuvoston direktiivin 96/61/EY (EYVL L 257, 10.10.1996) tai kansallisen lainsäädännön perusteella annetut tehtaiden ympäristöluvat. (5) Yhteisössä parhaillaan käynnissä oleva työ, joka liittyy ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annettuun neuvoston direktiiviin 96/61/EY (EYVL L 257, 10.10.1996) ja jossa laaditaan viiteasiakirjoja parhaille käyttökelpoisille tekniikoille. Nämä ns. BREF-asiakirjat koskevat MTBE:n tuotantoa ja käsittelyä, mukaan lukien varastoinnin suunnittelu ja hallinta.